TOPIKO ITI AKKUB | ANIA TI ARAMIDEM TAPNO MAKAPAINTERES TI PANAGBASAM ITI BIBLIA?
Kasano nga Agbalin a Makapainteres?
Makapaturog? Wenno makapagin-awa? Ania ti pangibilangam iti panagbasa iti Biblia? Agdepende dayta iti pamay-am nga agbasa. Kitaentayo no ania ti maaramidam tapno mas makapainteres ken makaparagsak dayta.
Pumilika iti bersion a mapagtalkan ken moderno ti sasao a nausar. Saanmo a matagiragsak ti agbasa no ti piliem a bersion ket napnapno iti narigat wenno kadaanan a sasao a dimo maawatan. Isu nga agbirokka iti Biblia a nalaka a maawatan ti sasaona a mangdanon ken mangtukay iti pusom. Ngem masapul met a naannad ken umiso ti pannakaipatarusna. *
Agusarka iti moderno a teknolohia. Saan laengen a nayimprenta ti Biblia no di ket magun-odan pay iti digital a pormat. Dadduma ti mabasa online wenno mai-download tapno mabasam iti kompiuter, tablet, wenno selpon. Adda met dagiti elektroniko a bersion nga addaan kadagiti kanayonan a tool tapno alistom a makita ti dadduma a bersikulo ti Biblia nga adda koneksionna iti topiko a basbasaem. Mabalinmo pay a pagkokomparaen ti agduduma a patarus. No kaykayatmo ti agdengngeg ngem agbasa, adda met audio a pormat ti Biblia. Maragragsakan ti adu nga agdengngeg bayat nga addada iti pangpasahero a lugan, aglablabada, wenno dadduma pay nga aktibidad a mabalinda ti agdengngeg. Apay a dimo padasen ti pamay-an a maibagay iti kasasaadmo?
Agusarka kadagiti katulongan iti panagadal iti Biblia. Makatulong dagita tapno mas magunggonaanka iti panagbasam. Addada mapa ti dagdaga iti Biblia a makatulong tapno mabirokam dagiti lugar a nadakamat iti basbasaem ken mailadawam ti kasasaad. Dagiti artikulo kas kadagiti adda iti daytoy a magasin wenno iti seksion a “Pannursuro ti Biblia” iti website a jw.org/ilo ket makatulong iti panangadalmo iti kaipapanan ti adu a paset ti Biblia.
Agduduma koma ti pamay-am. No kasla nagrigat a basaen ti Biblia sigun iti panagsasaruno dagiti libro, apay a dimo irugi iti paset a kaykayatmo tapno mariing ti interesmo? No kayatmo nga am-ammuen ti maysa a nalatak a karakter ti Biblia, basaem dagiti paset a nagparanganna. Makitam ti sampol dayta a pamay-an iti kahon nga “ Adalem ti Biblia Babaen iti Panangam-ammom Kadagiti Karakterna.” Wenno baka kayatmo a basaen ti Biblia depende iti topiko wenno panagsasaruno dagiti pasamak. Mayat no padasem ti maysa kadagita a pamay-an.
^ par. 4 Nakita ti adu a ti New World Translation of the Holy Scriptures ket umiso, mapagtalkan, makaparagsak, ken nalaka a basaen. Daytoy a Biblia nga impablaak dagiti Saksi ni Jehova ket mabasa iti nasurok a 130 a lengguahe. Mai-download-mo dayta iti website a jw.org wenno i-download-mo ti JW Library app. Wenno no kayatmo, umay dagiti Saksi ni Jehova iti pagtaenganyo tapno ikkandaka iti nayimprenta a kopia.
Ammuem ti Ad-adu Pay
Umiso Kadi ti New World Translation?
Apay a naiduma ti New World Translation iti adu a sabali a patarus?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn